b"\n_START_ARTICLE_\nJoseph-Armand Bombardier\n_START_SECTION_\n\xc5\xbdivljenjepis\n_START_PARAGRAPH_\nBombardier se je rodil leta 1907 v Valcourtu v kanadskem Quebecu v kme\xc4\x8dko dru\xc5\xbeino. \xc5\xbde kot najstnik je pokazal zanimanje za motorje in stroje. Leta 1922, je pri svojih petnajstih letih zgradil svoj prvi prototip vozila za vo\xc5\xbenjo po snegu._NEWLINE_\xc5\xbde od rane mladosti je bil Joseph-Armand namre\xc4\x8d obseden z idejo, da bi naredil vozilo za potovanje po snegu in mo\xc4\x8dvirju oziroma tundri. Tako so nastale nekak\xc5\xa1ne motorizirane sani oziroma\xc2\xa0\xc2\xbbhovercraft\xc2\xab\xc2\xa0na smu\xc4\x8deh. Naredil jih je tako, da je motor iz Fordovega avtomobila model T postavil na dvoje med seboj povezanih lesenih sani. Krmiljenje prednjih sani je potekalo s potegovanjem vrvi v ustrezno smer. Motor je bil postavljen na zadnje sani, na njegovi osi pa je bil name\xc5\xa1\xc4\x8den propeler, ki naj bi slu\xc5\xbeil za pogon. Voznikov sede\xc5\xbe je bil name\xc5\xa1\xc4\x8den pred motorjem._NEWLINE_Leta 1926 se je zaposlil v rodnem mestu kot mehanik, leta 1929 pa se je poro\xc4\x8dil z Yvonne Labrecque, s katero je imel \xc5\xa1est otrok.\n_START_SECTION_\nResnej\xc5\xa1i poskusi in podjetje Bombardier\n_START_PARAGRAPH_\nLeta 1930, je uspe\xc5\xa1no skonstruiral sne\xc5\xbeno motorno vozilo, ki sta ga poganjali dve gosenici. Smer vo\xc5\xbenje se je dolo\xc4\x8dalo z zaviranjem ene ali druge gosenice, podobno kot pri takratnih ve\xc4\x8djih traktorjih z gosenicami ali tankih. Leta 1937 je dosegel svoj prvi ve\xc4\x8dji uspeh s konstruiranjem vozila Bombardier B-7 za prevoz sedmih potnikov, ki je imelo na sprednjem delu smu\xc4\x8dki za dolo\xc4\x8danje smeri vo\xc5\xbenje, zadaj pa gosenice._NEWLINE_Leta 1942 je zaradi zanimanja za tak\xc5\xa1no vozilo ustanovil podjetje L'Auto-Neige Bombardier za njegovo serijsko izdelavo. Leta 1947 je podjetje predstavilo novo sne\xc5\xbeno motorno vozilo Bombardier B-12 za prevoz kar 12 oseb, ki ga je Bombardier namenil predvsem voja\xc5\xa1ki rabi. Vozilo so v uporabo takoj sprejeli v kanadski policiji, kmalu pa tudi rudarske, naftne dru\xc5\xbebe in celo dru\xc5\xbebe, ki so se ukvarjale s smu\xc4\x8darsko turisti\xc4\x8dno ponudbo._NEWLINE_\xc5\xbde prihodnje leto je podjetje predstavilo novo sne\xc5\xbeno vozilo za potovanje po brezpotjih. Vozilo Muskeg je bilo namenjeno gozdarjem in rudarskim ter naftnim podjetjem, bilo pa je tovorno vozilo, nekak\xc5\xa1ne tovorne motorne sani, za prevoz te\xc5\xbekih tovorov._NEWLINE_Leta 1958 je Bombardier predstavil model Ski doo. \xc4\x8ceprav je bilo vozilo podobno ve\xc4\x8djim vozilom tega podjetja, so zaradi majhnosti in predvsem cenovne dostopnosti motorne sani Ski Doo takoj postale hit. Ski doo je Bombardier razvijal kar dve leti, dokler v zimi med letoma 1958 in 1959 ni zadovoljil njegovih pri\xc4\x8dakovanj. Tehtal je samo 150 kilogramov in je imel vgrajen Kohlerjev motor, ki je razvil hitrost 24 kilometrov na uro. Motor je bil postavljen spredaj, za premikanje, pa je skrbel prenos na enojno gosenico v zadku vozila preko jermenov, kolesc in zobatih koles. Podoben sistem \xc5\xa1e danes poganja ve\xc4\x8dino sodobnih motornih sani. Njegove konstrukcijske zna\xc4\x8dilnosti so tako postale osnova, na kateri najuspe\xc5\xa1nej\xc5\xa1i sodobni konstruktorji motornih sani v podjetjih, kot so Yamaha, Arctic Cat, Polaris in druga, razvijajo svoje nove modele._NEWLINE_V Bombardierjevi tovarni v Valcourtu so takoj naredili dobrih dvesto motornih sani Ski doo, kar je bila prva velika serijska proizvodnja motornih sani. \xc4\x8ceprav se je model dobro prodajal, njegov konstruktor ni bil povsem zadovoljen z njegovim motorjem, zato je testiral druge pogonske agregate in iskal idealnej\xc5\xa1ega. Nazadnje se je odlo\xc4\x8dil za avstrijski motor Rotex, ki ga podjetje Bombardier \xc5\xa1e danes vgrajuje v ve\xc4\x8dino svojih vozil iz sne\xc5\xbenega programa. Do smrti ustanovitelja podjetja v letu 1964, je prodaja sne\xc5\xbenih sani posko\xc4\x8dila z 200 na 8.200 vozil na leto. Podjetje Bombardier inc. sodi \xc5\xa1e danes med najve\xc4\x8dje in najinovativnej\xc5\xa1e proizvajalce motornih sani na svetu z nadvse pestro ponudbo, naj gre za \xc5\xa1portna ali delovna tovrstna prevozna sredstva._NEWLINE_Leta 2000 je kanadska vlada po\xc4\x8dastila tega velikega izumitelja z izdajo prilo\xc5\xbenostne po\xc5\xa1tne znamke."